b'\n_START_ARTICLE_\nRomarska cesta\n_START_PARAGRAPH_\nRomarska cesta (tudi romipeta ali romejska cesta) je skupina cest in poti, ki so v povezavi vodile do Rima in drugih ve\xc4\x8djih bo\xc5\xbejepotnih krajev, na primer Jeruzalema in Kompostele. Razen romarjev so te poti na raznih odsekih uporabljali v velikem \xc5\xa1tevilu trgovci in diplomati, pa tudi vojske. V smeri proti Rimu pre\xc4\x8dka Apeninski polotok ve\xc4\x8d romarskih cest, odvisno odkod so prihajali romarji in kateri gorski prelaz so uporabljali. _NEWLINE_Tako je Francigena prihajala iz zahoda (kjer so bili doma Franki, odtod ime), preko doline Aoste dosegla Pavio, pre\xc4\x8dkala Apenine nedale\xc4\x8d od Parme, nato preko mesta Lucca dosegla Rim. Ko so se za\xc4\x8deli uporabljati alpski prelazi Simplon, Sv, Gotard, nato Spluga, Septimer in Mali Sveti Bernard, so preko njih romarji prihajali do Milana in nato do Piacenze, ker so stopili na Francigeno, ki je tako dobila ve\xc4\x8d novih priklju\xc4\x8dkov._NEWLINE_Ena od variant Francigene je bila Romea Sambuca, ki je od Bologne obrnila preko gra\xc5\xa1\xc4\x8dine Sambuca in prelaza Collina do Pistoie in Lucce._NEWLINE_Germanska ali Ogrska romarska cesta je imela dva vstopa na polotok, Germanska na zahodnih alpskih prelazih in Ogrska v Pustri\xc5\xa1ki dolini in Trbi\xc5\xbeu: zdru\xc5\xbeili sta se v Padovi ali Forliju in nato nadaljevali preko Apeninov ter se nedale\xc4\x8d od Orvieta priklju\xc4\x8dili Francigeni._NEWLINE_Romarska cesta Nonantolana, ki je dobila ime po enem od po\xc4\x8divali\xc5\xa1\xc4\x8d, samostanu Nonantola, je zdru\xc5\xbeevala romarje, ki so po raznih poteh dosegli Padsko ni\xc5\xbeino in se zdru\xc5\xbeevali v Mantovi, nato skupno prekora\xc4\x8dili Apenine in se spustili do Lucce, do Bolonje ali do Forlija, kjer je cesta sovpadala s Francigeno, Romeo odnosno Germansko._NEWLINE_Med najpomembnej\xc5\xa1e romarske ceste sodi Flaminia, ki v celoti sledi trasi stare rimske ceste Flaminie, to je povezava vzhodne italijanske obale (Rimini) z Rimom. Kot romarsko cesto so jo uporabljali romarji, ki so iz vzhodnih predelov Evrope vstopali v Italijo pri Trbi\xc5\xbeu ali Ogleju in nato nadaljevali ob obali do Riminija. Kljub velikemu romarskemu prometu se Flaminia malokdaj pri\xc5\xa1teva med romarske poti, ker je bolj zanimiva vklju\xc4\x8ditev med rimske ceste in ker je dejansko \xc5\xa1e danes uporabna skoraj brez sprememb.'